**Regat**

*Alina Drăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În calea mea

Sare se-așterne,

Iar liniștea supurează din

Pereți.

Ungherele adulmecă

Prin gânduri,

Iar ferestrele sting

Lumina dintre mine

Și lume.

Totul adoarme,

Trezind realitățile

Nutrite

Prin amintiri frânte

Sau trivialități ostenite...

Cu masca pe obraz,

Mă feresc să mă declar

Regină peste

Microcosmosul meu

Neștiut de nimeni.

Însă petrec mult timp

Acolo,

rătăcindu-mi

Viețile pe care vreau

Să le întorc la matcă...

M-am hotărât să renunț

La așteptări,

La explicații inutile

Sau pierderi de sine...

Să-mi asum coroana

Și să mă retrag din

Lume.

În calea mea

Priviri se aștern,

Pașii îmi sunt grei,

Dar îmi culc inima pe

O pernă

Și sting luminile

Ca să le pot aprinde

Pe celelalte.

Orașele de acolo nu dorm

Niciodată,

Ci-mi veghează speranțele

Ca sa nu se sperie

Și să plece pe

Mare...

Marea aceea infinită

Dincolo de care

Mă așteaptă iubirea-mi

Rănită...

Cu masca pe obraz,

Mă feresc să mă

Declar regină

Peste microcosmosul

Meu infernal...